text: नई दिल्ली: कर्नाटक सरकार की ओर से राज्य के 40 सांसदों को आईफोन बांटने के फैसले पर सवाल उठाते हुए भाजपा के एक सांसद ने महंगा फोन लौटा दिया है और कहा है कि ऐसे समय जब किसान और स्थानीय निकाय के कर्मचारी संकट का सामना कर रहे हों राज्य को जनता का पैसा बर्बाद नहीं करना चाहिए। इस मुद्दे के बारे में पूछे जाने पर दिल्ली आए मुख्यमंत्री एच.डी. कुमारस्वामी ने कहा कि वह इससे अवगत नहीं है। उन्होंने संवाददाताओं से कहा कि मुझे इस मुद्दे के बारे में नहीं पता। यह (राज्य) सरकार की जानकारी में नहीं है। मुझे नहीं पता कि कहां से यह खबर आई है। उन्होंने कहा कि वह इस बारे में अपने कार्यालय से ब्योरा हासिल करेंगे।